B.Com पास, मुंबई में जॉब, लड़की भगाने में आजमगढ़ जेल में रहा; ढाई महीने पहले आया था लखनऊ
Uttar Pradesh Mukhtar Ansari Shooter Jeeva Murder Case - Ground Report From Lucknow Court Firing. लखनऊ कोर्ट में बुधवार को दिनदहाड़े हार्डकोर क्रिमिनल संजीव माहेश्वरी उर्फ जीवा की हत्या। मैग्नम अल्फा .357 बोर पिस्टल से जीवा को टारगेट करके 6 राउंड फायरिंग।
लखनऊ कोर्ट में बुधवार को दिनदहाड़े हार्डकोर क्रिमिनल संजीव माहेश्वरी उर्फ जीवा की हत्या। मैग्नम अल्फा .357 बोर पिस्टल से जीवा को टारगेट करके 6 राउंड फायरिंग। हत्यारोपी का नाम विजय यादव उर्फ आनंद। उम्र 25 साल। निवासी-जौनपुर जिले के केराकत कस्बे का सुल्तानपुर गांव।
वारदात के बाद वक्त हाव-भाव ऐसा, जैसे कोई पेशेवर अपराधी हो। पिटाई के दौरान भी तना रहा। वकील की ड्रेस में वकीलों से भिड़ता नजर आया। हालांकि, बाद में वकीलों ने उसे पकड़कर पुलिस को सौंप दिया। जीवा हत्याकांड के बाद हर जुबान पर एक ही सवाल है कि आखिर यह विजय यादव है कौन? उसका आपराधिक इतिहास क्या है? क्या करता है? परिवार में कौन-कौन है? जीवा की हत्या क्यों की?
इन्हीं सवालों का जवाब जानने के लिए दैनिक भास्कर की टीम जौनपुर के उस गांव पहुंची, जहां विजय यादव का घर है। यहां हमने उसके परिजनों से बात की। इसमें खुलासा हुआ कि विजय यादव एक लड़की को भगाने के आरोप में आजमगढ़ जेल में बंद रहा है। वह फरवरी तक नौकरी के नाम पर मुंबई में था।
चलिए सिलसिलेवार तरीके से जानते हैं विजय यादव के बारे में सब कुछ...
शाम 5 बजे के बाद से बदल गए गांव के हालात
जौनपुर जिले के केराकत कस्बे में सरगी चौकी पड़ती है। सुल्तानपुर गांव इसी के अंतर्गत आता है। बुधवार शाम के बाद से यहां की स्थिति सामान्य नहीं है। जब से यहां लोगों को पता चला है कि उनके गांव के विजय यादव ने हत्याकांड कर दिया है। उसने भरे कोर्ट कैंपस में उम्रकैद की सजा काट रहे एक कुख्यात की हत्या कर दी। इसके बाद गांव से गाड़ी की आवाज मात्र से ग्रामीण सहम जा रहे हैं।
ग्रामीणों से विजय यादव के घर जाने का रास्ता पूछने वालों की संख्या बढ़ चुकी है। पुलिस के बाद मीडियाकर्मियों का आना-जाना लगातार जारी है। गांव में मोबाइल फोन पर इस हत्याकांड से जुड़ी खबरों को सर्च किया जा रहा है। गांव की बहू-बेटियां खिड़कियों, आधे खुले दरवाजों और छतों से झांकते हुए दिखाई दे रही हैं।
25 साल का लड़का, नौकरी के लिए निकला था
''विजय यादव...जिसका घर का नाम आनंद है। हां, उसका घर वो है।'' एक ग्रामीण ने इशारा करते हुए हमें विजय का घर दिखाया। विजय के घर पहुंचते ही घर के मुखिया श्याम यादव बाहर निकले। उन्होंने खुद का परिचय देते हुए कहा, ''साहब, विजय यादव मेरा ही बेटा है। वह नौकरी करने के लिए घर से निकला था। उसने ऐसा कुछ कर दिया है। हमें विश्वास नहीं हो रहा।''
श्याम यादव से इतनी बातचीत हुई ही थी कि उनके दो छोटे बेटे सत्यम और सुंदरम पिता के पीछे आकर खड़े हो गए। कैसे पता चला कि विजय ने किसी को गोली मार दी है? इसका जवाब देते हुए सत्यम ने कहा, ''गांव के एक भइया दौड़ते हुए आए थे। उन्होंने फोटो दिखाते हुए कहा था कि देखो ये आनंद ही है न। हमने फोटो देखी, तो पूछा क्या हुआ है। उन्होंने ही हमें पूरी बात बताई।''
''विजय ऐसा नहीं कर सकता...वो तो सीधा-सादा है''
पिता श्याम यादव ने बताया कि वो मिठाई की दुकान चलाते हैं। उनके चार बेटे हैं। विजय यादव दूसरे नंबर का है। उससे बड़ा स्वतंत्र यादव दिल्ली की एक कंपनी में काम करता है। उसकी शादी हो चुकी है। विजय B Com पास है। उसके बाद तीसरा बेटा सत्यम है, जो 11वीं में पढ़ाई कर रहा है। सबसे छोटा बेटा सुंदरम अभी 9वीं क्लास में है।
श्याम ने कहा, ''विजय मुंबई में नौकरी करता था। बहुत सीधा-सादा है। उसने आज तक किसी से लड़ाई नहीं की। वो जब भी गांव आता था। अपने काम से काम रखता था। आज तक इधर-उधर नहीं बैठता था। गांव में किसी से कोई विवाद नहीं है। ये घटना कैसे हुई, उसने ऐसा क्यों किया। हमें कुछ समझ नहीं आ रहा। उसने कभी भी कुछ ऐसी घटना नहीं की।''
पुलिस वालों ने क्या-क्या पूछा?
विजय यादव के पिता ने बताया कि उन्हें ग्राम प्रधान से सूचना मिली थी कि बेटे ने लखनऊ में किसी को गोली मार दी है। इसके बाद वह घर पहुंचे। बुधवार को शाम के करीब 6 बजने को होंगे, तभी 6 पुलिस वाले आए। उन्होंने विजय के बारे में पूछताछ की। पुलिस वालों ने यही पूछा की विजय लखनऊ क्यों गया था? कितने दिन पहले वह घर आया?
हमने भी जब पिता से पूछा कि उन्होंने क्या कुछ कहा, तो बताया कि विजय मार्च में घर आया था। उसने घर में सबसे यही बताया था कि मुंबई में उसे कम पैसे मिल रहे हैं। समय से सैलरी नहीं मिलती। इसलिए अब लखनऊ में काम ढूंढने जा रहा है। इसके बाद वो 22 मार्च को लखनऊ चला गया। विजय ने यही बताया कि वह वहां किसी पानी के पाइप वाली कंपनी में काम कर रहा था।
भाई बोला-भैया पहली बार गए लखनऊ, ऐसा कैसे कर दिया
पिता के बाद हमने विजय की मां से बात करनी चाही। रोती-बिलखती मां ने सिर्फ इतना ही कहा कि हमारा बेटा सबसे प्रेम से बात करता था। वहीं, खड़े छोटे भाई सुंदरम ने बताया कि ''भैया 10 मई को मामा के लड़के की शादी में शामिल होने आए थे। 11 मई को लखनऊ के लिए रवाना हो गए। हमारी उनसे तब ही आखिरी बार बात हुई थी। इसके बाद से उनका फोन स्विच ऑफ था।''
सुदंरम ने बताया, ''भैया का फोन अक्सर स्विच ऑफ बताता था। यही वजह थी कि इतने दिनों तक बात नहीं हुई तो अचरज नहीं हुआ। अक्सर उनके फोन में बैलेंस की समस्या भी रहती थी। वह अपने जीवन में पहली बार लखनऊ गए थे।"
B Com की पढ़ाई के बाद नौकरी की तलाश में था
परिजनों ने बताया कि विजय की प्रारंभिक शिक्षा गांव में ही हुई। इसके बाद उसने 9वीं से इंटर तक की पढ़ाई पब्लिक इंटर कॉलेज से की। साल, 2016 में विजय ने मोहम्मद हसन डिग्री कॉलेज से B Com किया। इसके बाद से नौकरी तलाशने की तैयारी कर रहा था।
विजय पढ़ाई के दौरान पिता की मिठाई की दुकान पर बैठता था। भाई की मानें, तो दुकान पर भी उसका किसी से कभी कोई विवाद नहीं हुआ। उसकी प्रधान के भतीजे से अच्छी दोस्ती थी। प्रधान भी इस बात की गवाही दे देंगे।
नाबालिग लड़की को भगाने का लगा था आरोप, 6 महीने की हुई थी जेल
सुंदरम ने हमें बताया कि 10 जुलाई को आजमगढ़ की एक लड़की अपने घर से भाग गई थी। 16 जुलाई, 2016 हमारे बड़े भाई की शादी थी। शादी के बाद 25 जुलाई को किसी ने घर में बताया कि मिठाई की दुकान का शटर गिरा हुआ है और वहां कोई नहीं है। तब विजय ही दुकान पर बैठता था। जब हम दुकान पहुंचे, तो आनंद का कोई अता-पता नहीं था।
आनंद के घर वालों ने बताया कि आजमगढ़ पुलिस घर पहुंची थी। पुलिस ने बताया था कि विजय ने नाबालिग लड़की को भगाया है। 6 महीने बाद आजमगढ़ पुलिस ने विजय को मुंबई से गिरफ्तार किया था। उसे आजमगढ़ जेल ले जाया गया था।
6 महीने बाद हुई जमानत, तारीख पर आता था घर
घर वालों ने बताया कि 6 महीने बाद हमने आनंद की जमानत करा ली थी। तब पुलिस ने लड़की को किसी दूसरे लड़के के साथ बरामद कर लिया था। इसके बाद आनंद मुंबई में काम करने चला गया। वह तारीख पड़ने पर यहां आता था। कोरोना काल में आनंद घर पर ही रहा। इसके बाद फरवरी 2023 तक उसने मुंबई में ही काम किया।
मार्च में खत्म हो गया था केस
परिजनों की मानें, तो आनंद पर जो केस चल रहा था, वह इसी साल मार्च में खत्म हो गया था। लड़की के घर वालों ने सुलहनामा कर लिया था। केस खत्म होने के बाद विजय ने मुंबई न जाने के बजाय, घर के पास में ही नौकरी तलाश करने की बात कही और फिर लखनऊ चला गया।
केराकत थाना प्रभारी जयप्रकाश यादव ने बताया विजय यादव के खिलाफ कोविड काल में कोविड प्रोटोकॉल न पालन करने से संबंधित मुकदमा दर्ज है। इसके खिलाफ एक मुकदमा अन्य जिले में लड़की भगाने से संबंधित है।
आजमगढ़ जेल में हुआ था अपराधियों से संपर्क
पुलिस सूत्रों से मिली जानकारी के मुताबिक, आजमगढ़ जेल में रहने के दौरान ही विजय यादव उर्फ आनंद अपराधियों के टच में आया। इस जेल में पूर्वांचल के कई कुख्यात बंद हैं। यहां बृजेश सिंह और मुख्तार अंसारी के कई गुर्गे सजायाफ्ता हैं। वहीं, परिजनों के बयान के बाद कई बड़े सवाल खड़े हो रहे हैं। जिस ढंग से विजय ने हत्याकांड को अंजाम दिया। उससे ऐसा लग रहा है जैसे किसी पेशेवर ने वारदात को अंजाम दिया है।
23 मार्च को पहली बार लखनऊ गए विजय ने 74 दिन बाद किस तरह रेकी की? किसके कहने पर पूरा प्लान बनाया? उसे हथियार किसने दिया और जीवा की हत्या क्यों की गई? यह बड़े सवालों का जवाब अभी भी विजय के जेहन में दफन हैं।
मुख्तार गैंग के शूटर जीवा की लखनऊ कोर्ट में हत्या, वकील की ड्रेस में आया हमलावर गिरफ्तार
लखनऊ के कैसरबाग स्थित कोर्ट में बुधवार दोपहर पेशी पर आए बदमाश संजीव माहेश्वरी उर्फ जीवा (48) की गोली मारकर हत्या कर दी गई। हमलावर वकील की ड्रेस में आया था। उसने दोपहर 3.50 बजे कोर्ट के अंदर फायरिंग की। हमले में जीवा की मौके पर मौत हो गई। जबकि एक बच्ची, उसकी मां और दो पुलिसकर्मी गोली लगने से घायल हो गए। पढ़ें पूरी खबर...
लखनऊ में कोर्ट रूम में मारे गए जीवा की कहानी, जिस डॉक्टर ने कंपाउंडर की नौकरी दी उसी को अगवा किया
7 जून 2023… शाम के करीब 4 बजे थे। कैसरबाग कोर्ट रूम के अंदर कुछ पुलिसवाले मुख्तार अंसारी से खास शूटर संजीव जीवा को लेकर पहुंचे। हत्या के मामले में उसकी कोर्ट में सुनवाई होनी थी। संजीव एक कुर्सी पर बैठा था। आस पास कई पुलिसवाले और वकील घूम रहे थे। तभी वकीलों की तरह काला कोट पहने एक शख्स आता है और धड़ाधड़ गोलियां चलाना शुरू कर देता है। संजीव को 4 गोलियां लगीं, जिससे उसकी मौत हो गई।पढ़ें पूरी खबर...